Bekendtgørelse for Færøerne om god skik for finansielle virksomheder

I medfør af § 43, stk. 2, og § 373, stk. 4, i lov om finansiel virksomhed, som sat i kraft for Færøerne ved kongelig anordning, jf. anordningsbekendtgørelse nr. 1032 af 8. oktober 2019, som senest ændret ved anordning nr. 1223 af 4. juni 2021, fastsættes:

Kapitel 1

*Anvendelsesområde og definitioner*

**§ 1.** Bekendtgørelsen finder anvendelse på færøske, danske og udenlandske finansielle virksomheder som driver virksomhed på Færøerne, herunder gennem filialetablering eller grænseoverskridende tjenesteydelsesvirksomhed.

*Stk. 2.* Bekendtgørelsen gælder for private kundeforhold og erhvervsmæssige kundeforhold, hvis disse ikke adskiller sig væsentligt fra et privat kundeforhold, jf. dog stk. 3-8.

*Stk. 3.* § 5, stk. 4, §§ 6 og 24 og bilag 1 gælder kun for private kundeforhold.

*Stk. 4.* § 4, § 5, stk. 1-3, og §§ 8-10 finder anvendelse på alle erhvervsmæssige kundeforhold.

*Stk. 5.* § 7, stk. 3 og 4, og § 11, stk. 2, finder anvendelse på erhvervsmæssige kundeforhold i pengeinstitutter, medmindre andet er individuelt aftalt.

*Stk. 6.* Bekendtgørelsen finder ikke anvendelse på værdipapirhandel jf. § 2, stk. 1, i bekendtgørelse for Færøerne om investorbeskyttelse ved værdipapirhandel.

*Stk. 7.* §§ 15 og 16 finder ikke anvendelse ved aftaler om lån med sikkerhed i fast ejendom med en hovedstol på under 100.000 kr. Hvis der samtidig optages flere lån med sikkerhed i samme faste ejendom, finder §§ 15 og 16 dog anvendelse, hvis lånenes hovedstol tilsammen udgør mindst 100.000 kr.

*Stk. 8.* Investeringsforvaltningsselskaber, der har tilladelse efter § 10 i lov om finansiel virksomhed, som sat i kraft på Færøerne ved kongelig anordning, er alene omfattet af § 28.

**§ 2.** I denne bekendtgørelse forstås ved:

1. *Boligkreditaftale:*
   1. En kreditaftale, hvormed en kreditgiver yder eller giver tilsagn om at yde en låntager kredit, sikret ved pant, eller ved anden sikkerhed i fast ejendom til beboelse, eller anden rettighed knyttet til fast ejendom til beboelse.
   2. En kreditaftale, hvormed en kreditgiver yder eller giver tilsagn om at yde en låntager kredit, hvis formål er erhvervelse eller bevarelse af ejendomsretten til grundarealer eller til eksisterende eller projekterede bygninger.
2. *Forbruger:* En fysisk person, der i forbindelse med transaktioner, som er omfattet af denne bekendtgørelse, ikke handler som led i sin erhvervsmæssige virksomhed.
3. *Andelsboligforening:* Et boligfællesskab, som er en andelsboligforening.
4. *Låntager:* En forbruger, jf. nr. 2, og en andelsboligforening, jf. nr. 3.
5. *Realkreditlignende lån:* Et lån, der på tidspunktet for låneoptagelsen har en aftalt løbetid på mere end 10 år og en hovedstol på mindst 100.000 kr. Endvidere skal lånet have pant i en ejerbolig, et fritidshus eller en landbrugsejendom, der kan belånes efter reglerne for ejerboliger og fritidshuse, beliggende på Færøerne, og lånet skal på tidspunktet for låneoptagelsen ligge inden for 80 pct. af den faste ejendoms markedsværdi. Pantet må ikke være ydet i form af et ejerpantebrev eller skadesløsbrev.

**§ 3.** Når en finansiel virksomhed indgår aftale med andre finansielle virksomheder om afsætning og rådgivning i forbindelse med virksomhedens produkter, skal den finansielle virksomhed sikre sig, at der er en klar arbejdsdeling mellem virksomheden og medkontrahenten, og at medkontrahenten overholder reglerne i denne bekendtgørelse.

Kapitel 2

*Generelle bestemmelser om god skik*

**§ 4.** En finansiel virksomhed skal handle redeligt og loyalt over for sine kunder.

**§ 5.** En finansiel virksomhed må ikke anvende vildledende eller urigtige angivelser eller udelade væsentlige informationer, hvis dette er egnet til mærkbart at forvride kundernes økonomiske adfærd på markedet.

*Stk. 2.* Markedsføring, som i sit indhold, sin form eller den anvendte fremgangsmåde er vildledende, aggressiv eller udsætter kunderne for en utilbørlig påvirkning, og som er egnet til mærkbart at forvride deres økonomiske adfærd, er ikke tilladt.

*Stk. 3.* Rigtigheden af angivelser om faktiske forhold skal kunne dokumenteres.

*Stk. 4.* De former for adfærd, der er opregnet i bilag 1, anses under alle omstændigheder for at være urimelige i private kundeforhold, og er ikke tilladt.

**§ 6.** Ved en opfordring til køb rettet mod private kunder skal en finansiel virksomhed give følgende oplysninger, medmindre de allerede fremgår tydeligt af sammenhængen:

1. Produktets væsentligste karakteristika.
2. Den finansielle virksomheds navn og adresse.
3. Forhold vedrørende betaling og gennemførelse af aftalen, i det omfang disse forhold afviger fra, hvad der er sædvanligt i branchen.
4. Den finansielle virksomheds fremgangsmåde i forbindelse med klagesagsbehandling, i det omfang den afviger fra, hvad der er sædvanligt i branchen.
5. Fortrydelsesret, hvis kunden har en sådan ret.
6. Prisen inklusive afgifter.

*Stk. 2.* Medfører produktets art, at prisen ikke med rimelighed kan beregnes på forhånd, angives den måde, hvorpå prisen beregnes.

*Stk. 3.* Ved en opfordring til køb forstås en kommerciel kommunikation, hvori produktets karakteristika og pris er angivet på en måde, som er passende i forhold til det anvendte kommercielle kommunikationsmiddel, og hvorved kunden sættes i stand til at foretage et køb.

**§ 7.** En finansiel virksomhed skal indgå eller bekræfte alle væsentlige aftaler med sine kunder i papirformat eller på andet varigt medium. En aftale skal indeholde en beskrivelse af parternes væsentlige rettigheder og pligter samt af de finansielle ydelser, der er omfattet af aftalen. Er der i forbindelse med aftalens indgåelse ydet individuel rådgivning, skal væsentlige forudsætninger for rådgivningen nedfældes i aftalen eller fremgå af bilag til aftalen i enten papirformat eller på andet varigt medium.

*Stk. 2.* Vilkår, der indgår i aftalen, kan fremgå ved en hen- visning til separate dokumenter, herunder den finansielle virksomheds almindelige forretningsbetingelser.

*Stk. 3.* Vilkår om ændringer i løbende kundeforhold af renter, gebyrer, bidrag eller andet vederlag skal indeholde en angivelse af de forhold, der kan udløse en ændring, og må ikke give den finansielle virksomhed en vilkårlig adgang til at foretage ændringer.

*Stk. 4.* I løbende kundeforhold kan ændringer til ugunst for kunden af renter, bidrag eller andet vederlag ikke finde sted uden varsel, medmindre ændringen er begrundet i ude- frakommende forhold, som den finansielle virksomhed ikke har indflydelse på.

*Stk. 5.* Opsiger en finansiel virksomhed en aftale indgået med en kunde, skal opsigelsen være sagligt begrundet og ske i papirformat eller på andet varigt medium.

Kapitel 3

*Rådgivning*

**§ 8.** Ved rådgivning forstås anbefalinger, vejledninger, herunder oplysninger om risici forbundet med en disposition, og oplysninger om umiddelbare konsekvenser af kundens valgmuligheder.

*Stk. 2.* En finansiel virksomhed skal yde rådgivning, hvis kunden anmoder herom, jf. dog §§ 3 og 15. Endvidere skal virksomheden af egen drift yde rådgivning, jf. dog stk. 4, hvor omstændighederne tilsiger, at der er behov herfor.

*Stk. 3.* Rådgivningen skal tilgodese kundens interesser og give kunden et godt grundlag for at træffe sin beslutning. Rådgivningen skal være relevant, retvisende og fyldestgørende. Den finansielle virksomhed skal orientere om de risici, der er relevante for kunden.

*Stk. 4.* En finansiel virksomhed kan udbyde produkter med standardiseret information med lille eller ingen tilknyttet individuel rådgivning. I så fald skal den finansielle virksomhed gøre særskilt opmærksom på disse begrænsninger. Bestemmelsen gælder ikke for lån med sikkerhed i fast ejendom.

**§ 9.** Før en finansiel virksomhed rådgiver, skal virksom- heden anmode kunden om at oplyse om sin økonomiske situation, sin erfaring med de relevante finansielle ydelser, sit formål med at få ydelsen leveret samt om sin risikovillighed.

*Stk. 2.* Omfanget og karakteren af de oplysninger, der indhentes, kan afpasses efter den viden, som kunden besidder og de oplysninger, som den finansielle virksomhed allerede

har modtaget.

*Stk. 3.* Den finansielle virksomhed kan lægge kundens oplysninger til grund, medmindre de er åbenbart urigtige.

**§ 10.** Rådgivning skal tage udgangspunkt i relevante oplysninger indhentet i henhold til § 9 og det kendskab, den finansielle virksomhed i øvrigt har til kundens forhold.

*Stk. 2.* En finansiel virksomhed skal anmode kunden om at opdatere oplysninger indhentet i henhold til § 9, i det omfang det er nødvendigt for at kunne yde kunden rådgivning i løbende kundeforhold.

**§ 11.** En finansiel virksomhed skal give tilstrækkelig information om egne produkter og ydelser, herunder om forskelle i priser og vilkår for alternative produkter, der kan dække kundens behov. For lån skal der oplyses om de årlige omkostninger i procent (ÅOP) på rådgivningstidspunktet.

*Stk. 2.* Hvis der mellem kunderne for en given ydelse er generelle forskelle i fastsættelsen af renter, bidrag eller andet vederlag til den finansielle virksomhed, skal den finansielle virksomhed oplyse en kunde herom, forinden der indgås aftale om levering af ydelsen. På forespørgsel fra kunden skal der oplyses om hvilke forhold hos kunden, der kan være bestemmende for dennes indplacering inden for den givne prisdifferentiering.

*Stk. 3.* En finansiel virksomhed skal på grundlag af sit generelle markedskendskab informere kunden om relevante produkttyper på markedet. Informationen skal dog ikke indeholde oplysninger om konkurrerende produkter eller konkrete priser.

**§ 12.** Har den finansielle virksomhed eller dens medarbejder/rådgiver i rådgivningssituationen en særlig interesse i rådgivningens resultat udover den almindelige indtjening, skal virksomheden inden rådgivningen informere kunden om arten og omfanget af den særlige interesse.

*Stk. 2.* Modtager den finansielle virksomhed provision eller andet vederlag som følge af formidlingen af produkter eller ydelser, skal kunden gøres opmærksom herpå. Det samme gælder, hvis den ekspederende medarbejder/rådgiver modtager provision eller andet vederlag, og der er en direkte sammenhæng mellem konkrete salg af ydelser eller produkter og vedkommendes aflønning.

**§ 13.** En finansiel virksomhed skal som led i sin rådgivning inddrage konsekvenser af de skatteregler, som er relevante for kunden i forhold til de produkter og ydelser, som rådgivningen omfatter, eller henvise kunden til anden rådgivning herom.

*Stk. 2.* Hvis en finansiel virksomhed rådgiver om forhold, som kan være af væsentlig økonomisk betydning for kundens muligheder for at modtage offentlige tilskud eller andre økonomiske fordele, og den finansielle virksomhed bliver opmærksom herpå, skal dette medtages i rådgivningen, eller kunden skal henvises til anden rådgivning.

**§ 14.** En finansiel virksomhed skal oplyse en kunde om de sikkerhedsforanstaltninger, der bør iagttages ved et givent produkt eller ydelse, herunder hvilke sikkerhedsmæssige krav kunden skal efterleve, og hvilket ansvar kunden kan ifalde ved tredjemands misbrug.

Kapitel 4

*Særlige regler om rådgivning om lån med sikkerhed i fast ejendom*

**§ 15.** Før et pengeinstitut indgår aftale om et lån med sikkerhed i fast ejendom, skal instituttet informere kunden om relevante produkttyper på markedet og om fordele og ulemper ved disse, jf. § 11, stk. 3.

*Stk. 2.* For lån, der udbydes af instituttet eller formidles for andre institutter og som kan dække kundens behov, skal der ved rådgivningen efter § 8, stk. 3, oplyses følgende:

1. De væsentligste egenskaber ved de lån, som instituttet udbyder eller formidler, herunder fordele og ulemper vurderet i forhold til kunden.
2. De årlige omkostninger i procent (ÅOP) på rådgivningstidspunktet ved de relevante lån.
3. Opsigelses- og indfrielsesvilkår, herunder om indfrielse kan ske ved kontant betaling eller ved køb og indlevering af obligationer.
4. Mulighederne for og omkostninger ved låneomlægning eller førtidig indfrielse.
5. Instituttets normale prismæssige vilkår for dets kunder for de relevante lån.

*Stk. 3.* For lånepakker skal oplysningerne efter stk. 2, nr. 1 og 2, gives for den samlede lånepakke og for hvert lån, der indgår i lånepakken. Ved lånepakker forstås en flerhed af lån, der udbydes samlet, og hvor ydelsen af lånene er betingede af hinanden.

*Stk. 4.* For lån finansieret ved udstedelse af særligt dækkede obligationer, skal der ved rådgivningen oplyses om den eventuelle sammenhæng mellem lånet og obligationsudstedelsen samt om muligheden for at aftale kurssikring.

**§ 16.** Senest ved indgåelse af en aftale om lån med sikkerhed i fast ejendom, bekræfter kunden skriftligt eller på andet varigt medium at have modtaget de oplysninger, som er indgået i rådgivningen, jf. § 15, stk. 2. På tilsvarende måde bekræfter instituttet oplysningerne. Til brug herfor anvendes standardskemaet i bilag 2. Når der samtidigt indgås aftale om flere lån, som udgør en lånepakke, anvendes standardskemaet i bilag 3. En kopi heraf udleveres til kunden.

*Stk. 2.* Hvis aftalen indgås under anvendelse af fjernkommunikationsteknik, som ikke gør det muligt at give oplysningerne på den i stk. 1 nævnte måde inden aftalens indgåelse, skal forpligtelsen opfyldes straks efter aftalens indgåelse.

**§ 17.** Ved modtagelsen af en ansøgning om lån finansieret ved udstedelse af særligt dækkede obligationer skal instituttet oplyse, hvor lang tid der må påregnes at gå, før et eventuelt lånetilbud foreligger, hvis låneansøgningen ikke forventes at kunne behandles inden 14 dage.

**§ 18.** Instituttet skal afgive eller bekræfte et indfrielsestilbud for lån finansieret ved udstedelse af særligt dækkede obligationer i papirformat eller på andet varigt medium. Indfrielsestilbuddet skal indeholde en beregning over indfrielsesbeløbets størrelse inklusiv samtlige omkostninger, oplysninger om indfrielsesvilkår og -metode, herunder beregningsmetoder for differencerente, samt evt. opsigelsesfrister.

**§ 19.** Instituttet skal, når det afgiver tilbud om låneomlægning for lån finansieret ved udstedelse af særligt dækkede obligationer så vidt muligt oplyse om samtlige omkostninger. Tager lånetilbuddet ikke højde for samtlige omkostninger, skal instituttet gøre kunden udtrykkeligt opmærksom herpå.

Kapitel 5

*Særlige regler om tilbud af kreditaftaler, herunder kreditværdighedsvurdering*

**§ 20.** Et pengeinstitut skal før indgåelse af en boligkreditaftale foretage en grundig vurdering af låntagerens kreditværdighed, og heri inddrage de relevante oplysninger for at fastslå sandsynligheden for, at låntageren har vilje og evne til at opfylde sine forpligtelser i henhold til boligkreditaftalen. Et pengeinstitut må alene indgå en boligkreditaftale med en låntager, hvis resultatet af kreditværdighedsvurderingen sandsynliggør at låntageren kan overholde boligkreditaftalen.

**§ 21.** Kreditværdighedsvurderingen foretages på grundlag af oplysninger om låntagerens indtægter og udgifter og andre finansielle og økonomiske forhold, der er nødvendige, tilstrækkelige og forholdsmæssigt afpassede. Oplysninger skal indhentes fra relevante kilder, herunder fra låntageren. Pengeinstituttet gør låntageren opmærksom på, at låntageren skal give korrekte og fuldstændige oplysninger, og at retsvirkningen af utilstrækkelige oplysninger indebærer, at kreditværdighedsvurderingen ikke kan foretages, og at boligkreditten ikke kan bevilges. Kreditværdighedsvurderingen må ikke alene basere sig på, at værdien af en fast ejendom er højere end kreditbeløbet i boligkreditaftalen, eller formodning om at ejendommen vil stige i værdi. Hvis formålet med en kreditaftale er at opføre fast ejendom eller renovere en eksisterende fast ejendom, kan kreditgiver dog tage hensyn hertil.

**§ 22.** Et pengeinstitut må som udgangspunkt kun tilbyde boligkreditaftaler med pant i fast ejendom med variabel rente til låntagere, der har en økonomi, som efter instituttets vurdering medfører, at låntageren kan godkendes til at optage et 30-årigt lån med fast rente uden afdragsfrihed. 1. pkt. finder tilsvarende anvendelse på lån med afdragsfrihed.

*Stk. 2.* Stk. 1 finder kun anvendelse på boligkreditaftaler for den del af lånet, der ligger inden for 80 pct. af den faste ejendoms markedsværdi.

*Stk. 3.* Inden et pengeinstitut indgår en boligkreditaftale med en forbruger i forbindelse med erhvervelse af en ejer- eller fritidsbolig eller brugsretten til en andelsbolig skal pengeinstituttet sikre, at forbrugeren som udgangspunkt erlægger en passende udbetaling af købesummen.

*Stk. 4.* Stk. 3 finder tilsvarende anvendelse ved en andelsboligforenings anskaffelse af foreningens ejendom.

*Stk. 5.* Et pengeinstitut må som udgangspunkt ikke indgå risikable aftaler om realkreditlignende lån med høj belåningsgrad med forbrugere, hvis forbrugeren herved får en høj gældsfaktor.

*Stk. 6.* Stk. 1-5 finder ikke anvendelse ved boligkreditaftaler med en hovedstol på 100.000 kr. eller mindre, medmindre der optages flere lån med sikkerhed i samme faste ejendom, og lånenes hovedstol tilsammen udgør over 100.000 kr.

**23.** Et pengeinstitut skal, hvis kreditanmodningen afslås, straks underrette låntageren om afslaget.

*Stk. 2.* Et pengeinstitut må ikke til skade for låntageren ophæve eller ændre en boligkreditaftale indgået med en låntager med den begrundelse, at de af låntageren fremlagte oplysninger inden indgåelsen af kreditaftalen var ufuldstændige. 1. pkt. finder ikke anvendelse, hvis det kan påvises, at låntageren bevidst har tilbageholdt eller forfalsket de oplysninger, som er afgivet i medfør af § 21, stk. 1.

Kapitel 6

*Særlige regler for pengeinstitutter*

**§ 24.** Et pengeinstitut kan ikke uden en individuel og saglig begrundelse nægte at oprette en almindelig indlånskonto. Begrundelsen skal på anmodning gives i papirformat eller på andet varigt medium.

**§ 25.** Et pengeinstitut må ikke knytte et progressivt fordelsprogram til besiddelse af aktier i pengeinstituttet, indskud af garantkapital eller indskud af andelskapital.

*Stk. 2.* Såfremt besiddelse af aktier, indskud af garantkapital eller indskud af andelskapital gøres til et krav for at opnå kundefordele, må pengeinstituttet maksimalt stille krav om en aktiebesiddelse med en kursværdi på 30.000 kr. eller et indskud af garantkapital på 30.000 kr. på tidspunktet for kundens indtræden i fordelsprogrammet.

Kapitel 7

*Særlige regler om brug af kautionister og oplysningsforpligtelser for pengeinstitutter*

**§ 26.** Et pengeinstitut må ikke medvirke til ydelse af lån mod kaution, hvor kautionsforpligtelsen står i misforhold til kautionistens økonomi.

*Stk. 2.* Inden der indgås aftale om en kautionsforpligtelse, skal instituttet sikre sig, at kautionisten er informeret om indholdet og konsekvenserne af kautionsforpligtelsen.

*Stk. 3.* Kautionisten skal én gang om året modtage oplysninger fra instituttet om størrelsen af det låneengagement, for hvilket kautionsforpligtelsen består.

**§ 27.** Senest 1 år efter afholdelsen af en tvangsauktion over en ejendom, skal et pengeinstitut, der har et udækket pantebrev på tvangsauktionen, skriftligt oplyse kunden om, hvorvidt instituttet vil gøre kravet gældende mod kunden og i givet fald fremsende en opgørelse over kravets størrelse, og hvor det ikke er muligt en foreløbig opgørelse over kravets størrelse.

Kapitel 8

*Særlige regler for investeringsforvaltningsselskaber*

**§ 28.** Et investeringsforvaltningsselskab skal på kundens anmodning give supplerende oplysninger om den aktuelle status vedrørende de forhold, der er omfattet af § 5, nr. 3 og 5-7, i bekendtgørelse for Færøerne om oplysninger i investeringsforeningers, specialforeningers, godkendte fåmandsforeningers og hedgeforeningers prospekter.

*Stk. 2.* Investeringsforvaltningsselskabet skal endvidere give oplysninger om den seneste udvikling for risici og afkaste for de vigtigste kategorier af instrumenter, hvis kunden anmoder herom.

Kapitel 9

*Tilsyns- og straffebestemmelse*

*Tilsyn*

**§ 29.** Finanstilsynet kan, jf. § 348, stk. 2, i lov om finansiel virksomhed, som sat i kraft på Færøerne ved kongelig anordning, give påbud om berigtigelse af forhold, der er i strid med bestemmelser i denne bekendtgørelse samt bilag 1, 2 og 3.

*Stk. 2.* Inden Finanstilsynet træffer afgørelse i sager om god skik, skal Finanstilsynet indhente en redegørelse fra virksomheden.

*Straf*

**§ 30.** Med bøde straffes den, der undlader at efterkomme påbud efter § 29, stk. 1. Overtrædelse af bestemmelserne i § 5, § 6, stk. 1 og 2, og § 25 straffes med bøde, medmindre højere straf er forskyldt efter anden lovgivning.

*Stk. 2.* Der kan pålægges selskaber m.v. (juridiske personer) strafansvar efter reglerne i 5. kapitel i den for Færøerne gældende straffelov.

Kapitel 10

*Ikrafttræden*

**§ 31.** Bekendtgørelsen træder i kraft den 1. juli 2023.

*Stk. 2.* Bekendtgørelse nr. 1239 af 5. november 2015 for Færøerne om god skik for finansielle virksomheder ophæves.

*Erhvervsministeriet, den dd.mm.yyyy*

MORTEN BØDSKOV

/Hans Høj

**Bilag 1**

**Former for adfærd, som under alle omstændigheder anses for urimelige i private kundeforhold**

*Vildledende markedsføring*

1. Den finansielle virksomhed hævder at have underskrevet en adfærdskodeks, selv om det ikke er tilfældet.
2. Den finansielle virksomhed fremviser kvalitetscertificering, kvalitetsmærke eller tilsvarende uden at have opnået den nødvendige tilladelse.
3. Den finansielle virksomhed hævder, at en adfærdskodeks er godkendt af en offentlig myndighed eller anden myndighed, selv om det ikke er tilfældet.
4. Den finansielle virksomhed hævder, at en erhvervsdrivende (herunder dennes handelspraksis) eller et produkt er blevet godkendt eller tilladt af en offentlig eller privat instans, selv om det ikke er tilfældet, eller fremsætter en sådan påstand uden at opfylde betingelserne for godkendelse eller tilladelse.
5. Det angives i modstrid med sandheden, at produktet kun vil være tilgængeligt i meget begrænset tid, eller at det kun vil være tilgængeligt på visse betingelser i meget begrænset tid, for at fremkalde en umiddelbar afgørelse og fratage kunderne tilstrækkelig mulighed for eller tid til at træffe en informeret beslutning.
6. Det angives, eller der gives på anden måde indtryk af, at et produkt kan sælges lovligt, selv om dette ikke er tilfældet.
7. Rettigheder, som kunden har efter loven, fremstilles som et særligt kendetegn ved den finansielle virksomheds tilbud.
8. Der promoveres et produkt, der ligner et andet produkt fremstillet af en bestemt producent, på en sådan måde, at kunden med overlæg forledes til at tro, at produktet er fremstillet af samme producent, uden at dette er tilfældet.
9. Etablering, drift eller promovering af en salgsfremmende pyramideordning, hvor forbrugeren erlæg- ger et vederlag og til gengæld stilles kompensation i udsigt, som hovedsageligt er afhængig af, om han har introduceret andre for ordningen og i mindre grad af salg eller forbrug af produkter.
10. Det hævdes, at lukning af den finansielle virksomhed eller flytning til andre lokaler er forestående, selv om det ikke er tilfældet.
11. Det hævdes, at produkter kan gøre det lettere at vinde i hasardspil.
12. Der gives faktuelt ukorrekte oplysninger om markedsvilkår eller om muligheden for at finde produktet med henblik på at få forbrugeren til at erhverve produktet på ringere vilkår end de normale markedsvilkår.
13. Det hævdes som led i handelspraksis, at der afholdes en konkurrence eller et salgsfremstød med præmier, men uden de omtalte præmier eller andre rimeligt tilsvarende uddeles.
14. Et produkt omtales som »gratis«, »vederlagsfrit«, »uden betaling« eller lignende, selv om kunden skal betale andet end de uundgåelige udgifter, der er forbundet med at reagere på den pågældende handelspraksis, samt afhentning eller betaling for levering af produktet.
15. I markedsføringsmaterialet indgår en faktura eller et lignende dokument, der opfordrer til betaling, og som giver kunden indtryk af, at han allerede har bestilt det produkt, der markedsføres, selv om det ikke er tilfældet.
16. En repræsentant for den finansielle virksomhed, i modstrid med sandheden, hævder eller giver indtryk af, at han ikke handler som led i sit erhverv eller han, i modstrid med sandheden, udgiver sig for at være kunde.

*Aggressiv markedsføring*

1. Kunden bringes til at tro, at han ikke kan forlade lokalerne, før en kontrakt er indgået.
2. Der aflægges personlige besøg, på kundens bopæl, uden at kundens ønske om, at en repræsentant for den finansielle virksomhed skal forlade stedet eller blive væk, respekteres, idet der dog gælder en undtagelse for besøg med henblik på at håndhæve en kontraktlig forpligtelse under omstændigheder og i et omfang, der er berettiget i henhold til lovgivningen.
3. Der foretages vedholdende og uønskede henvendelser pr. telefon eller pr. telefax, e-mail eller andre fjernkommunikationsmedier, idet der dog gælder en undtagelse for henvendelser med henblik på at håndhæve en kontraktlig forpligtelse under omstændigheder og i et omfang, der er berettiget i henhold til national lovgivning.
4. Der skabes det fejlagtige indtryk, at kunden allerede har vundet, vil vinde eller ved udførelse af en bestemt handling vil vinde en præmie eller et andet tilsvarende gode, selv om faktum er, at der enten
   1. ikke findes nogen præmie eller et andet tilsvarende gode, eller
   2. at den handling, som skal udføres for at indløse præmien eller et andet tilsvarende gode indebærer, at kunden skal betale et pengebeløb eller på anden måde påtage sig udgifter.

**Dokumentation for rådgivning om et lån med sikkerhed i fast ejendom**

**Bilag 2**

Jeg/vi (kundens/kundernes navn og p-tal) har modtaget rådgivning af

(pengeinstituttets navn) i forbindelse med min/vores optagelse af et lån med sikkerhed i fast ejendom.

Til brug for rådgivningen har jeg/vi på (navn på pengeinstituttet)´s foranledning oplyst følgende:

* Om min/vores erfaring med at optage lån:
* Om mine/vores økonomiske forhold:
* Om min/vores risikovillighed:
* Om mine/vores forventninger til lånets reelle løbetid:

Instituttet har i den forbindelse oplyst mig/os om følgende:

* De væsentligste egenskaber ved det valgte lån:
* Vilkår i forbindelse med optagelse af lånet (fastkursaftale, hjemtagelse m.v.):

* Opsigelsesvilkår for det valgte lån:
* Indfrielsesvilkår for det valgte lån:
* Er det muligt at foretage låneomlægning: Ja Nej
* Omkostninger ved låneomlægning eller indfrielse:
* Begrundelse for valget af lånet i lyset af min/vores økonomiske situation:
* Øvrige råd:

I forbindelse med rådgivningen er jeg/vi opmærksomme på, at (alternativt lån/alternativ lånepakke) kan udgøre et alternativ til det lån, som jeg/vi har indgået aftale om.

(det lån, der optages) har årlige omkostninger i procent (ÅOP)

(det alternative lån/alternativ lånepakke) har årlige omkostninger i procent (ÅOP) (For alternative lånepakker skal der oplyses om de årlige omkostninger i procent (ÅOP) for den samlede lånepakke og for hvert lån, der indgår i lånepakken)

Dato Kundens/kundernes underskrift

(Navn på pengeinstituttet) bekræfter ovenstående rådgivningsforløb.

Dato Pengeinstituttets underskrift

**Bilag 3**

**Dokumentation for rådgivning om lån med sikkerhed i samme faste ejendom, når det valgte lån er en lånepakke**

Jeg/vi (kundens/kundernes navn og p-tal) har modtaget rådgivning af

(pengeinstituttets navn) i forbindelse med min/vores optagelse af et lån med sikkerhed i fast ejendom.

Til brug for rådgivningen har jeg/vi på (navn på pengeinstituttet)´s foranledning oplyst følgende:

* Om min/vores erfaring med at optage lån:
* Om mine/vores økonomiske forhold:
* Om min/vores risikovillighed:
* Om mine/vores forventninger til lånets reelle løbetid:

Instituttet har i den forbindelse oplyst mig/os om følgende:

* Lånepakken består af følgende lån:

* De væsentligste egenskaber ved den valgte lånepakke:
* Begrundelse for valget af lånepakken i lyset af min/vores økonomiske situation:
* Øvrige råd:

I forbindelse med rådgivningen er jeg/vi opmærksomme på, at (alternativt lån/lånpakke) kan udgøre et alternativ til den lånepakke, som jeg/vi har indgået aftale om.

(den lånepakke, der optages) har årlige omkostninger i procent (ÅOP) (Der oplyses om de årlige omkostninger i procent (ÅOP) for den samlede lånepakke og for hvert lån, der indgår i lånepakken)

(det alternative lån/den alternative lånepakke) har årlige omkostninger i procent (ÅOP) (For alternative lånepakker skal der oplyses om de årlige omkostninger i procent (ÅOP) for den samlede lånepakke og for hvert lån, der indgår i lånepakken)

Dato Kundens/kundernes underskrift

(Navn på pengeinstituttet) bekræfter ovenstående rådgivningsforløb.

Dato Pengeinstituttets underskrift

Oplysninger om de lån, der indgår i den valgte lånepakke

(det første lån)

* De væsentligste egenskaber ved lånet:
* Vilkår i forbindelse med optagelse af lånet (fastkursaftale, hjemtagelse m.v.):
* Opsigelsesvilkår lånet:
* Indfrielsesvilkår for lånet:
* Er det muligt at foretage låneomlægning: Ja Nej
* Omkostninger ved låneomlægning eller indfrielse: (det andet lån)
* De væsentligste egenskaber ved lånet:
* Vilkår i forbindelse med optagelse af lånet (fastkursaftale, hjemtagelse m.v.):
* Opsigelsesvilkår lånet:
* Indfrielsesvilkår for lånet:
* Er det muligt at foretage låneomlægning: Ja Nej
* Omkostninger ved låneomlægning eller indfrielse:

(Hvis der er mere end to lån i lånepakken gengives oplysningerne ovenfor her for det tredje, fjerde o.s.v. lån)